《康乐园》
宋代·韩琦

惟人生多艰，康世岂易偶。服业罔不勤，乐事岂常有。

朝家恩泽宽，宣布在封守。体民当有时，使得遂仁寿。

时而无所适，是不守之咎。相署虽有园，狭陋日已久。

州人岁节游，若度一筒口。至则无足观，叠迹但虚走。

遂令欢赏心，归去成烦呕。有圃隔牙城，广袤半百亩。

我来辟而通，高户敞轩牖。其中完废台，雄壮卑培塿。

城野四望间，万景如在手。疏池育莲芰，表道植杨柳。

粪壤悉反除，桃李换葱韭。成时寒食春，观者惟恐后。

人一变壅阏，旷若在郊薮。或相携以歌，或相醉以酒。

知为太平民，叹语竞聚首。曰非时之康，还得此乐不。

予因揭是名，命意安敢苟。凡兹屏翰贤，一境实父母。

必与众同乐，斯地肯藜莠。作诗告来者，庶可传不朽。

作者简介：韩琦（1008—1075年），字稚圭，自号赣叟，汉族，相州安阳（今属河南）人。北宋政治家、名将，天圣进士。初授将作监丞，历枢密直学士、陕西经略安抚副使、陕西四路经略安抚招讨使。与范仲淹共同防御西夏，名重一时，时称“韩范”。嘉祐元年（1056），任枢密使；三年，拜同中书门下平章事。英宗嗣位，拜右仆射，封魏国公。神宗立，拜司空兼侍中，出知相州、大名府等地。熙宁八年卒，年六十八。谥忠献。《宋史》有传。著有《安阳集》五十卷。《全宋词》录其词四首。